钦定古今图书集成/理学汇编/文学典/第056卷 > 杨敬之
## 钦定古今图书集成/理学汇编/文学典/第056卷 > 杨敬之

按《唐书杨凭传》：凭弟凌，字恭履，最善文，终侍御史。子
敬之。敬之，字茂孝，元和初，擢进士第，平判入等，迁右
卫胄曹参军，累迁屯田、户部二郎中。坐李宗闵党，贬
连州刺史。文宗向儒术，以宰相郑覃兼国子祭酒，俄
以敬之代。未几，兼太常少卿，是日，二子戎、戴登科，时
号“杨家三喜。”转大理卿，检校工部尚书兼祭酒，卒。敬
之尝为《华山赋》示韩愈，愈称之，士林一时传布，李德
裕尤咨赏。敬之爱士类，得其文章，孜孜玩讽，人以为
癖。雅爱项斯为诗，所至称之，繇是擢上第。斯，字子迁，
江东人。敬之祖客灞上，见闽人濮阳愿，阅其文，大推
挹，遍语公卿间。会愿死，敬之为敛葬。